CELEX: 62011TN0205
Language: et
Date: 2011-04-07 00:00:00
Title: Kohtuasi T-205/11: 7. aprillil 2011 esitatud hagi — Saksamaa versus komisjon

25.6.2011   
            
            
               ET
            
            
               Euroopa Liidu Teataja
            
            
               C 186/28
            
         7. aprillil 2011 esitatud hagi — Saksamaa versus komisjon
   (Kohtuasi T-205/11)
   2011/C 186/52
   Kohtumenetluse keel: saksa
   
      Pooled
   
   
      Hageja: Saksamaa Liitvabariik (esindajad: T. Henze ja J. Möller)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 26. jaanuari 2011. aasta otsus K(2011)275 (lõplik) menetluses „riigiabi C 7/2010 — kahjumi maksustuslik edasikandmine (Sanierungsklausel)”;
            
         
               —
            
            
               teise võimalusena osaliselt tühistada komisjoni 26. jaanuari 2011. aasta otsus K(2011)275 (lõplik) menetluses „riigiabi C 7/2010 — kahjumi maksustuslik edasikandmine (Sanierungsklausel)” osas, kus komisjon otsustas otsuse punktis 2, et individuaalne abi on siseturuga täielikult kokkusobimatu ning tuleb täielikult tagasi nõuda, kui abi summa ületab 500 000 eurot;
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitab hageja järgmised väited.
   
               —
            
            
               Põhinõude toetuseks esitatud väited:
               
                           —
                        
                        
                           Esimene väide: ELTL artikli 107 lõike 1 rikkumine — Puudub valikulisus, kuna saneerimisklausel ei kujuta endast erandit asjaomasest võrdlussüsteemist
                        
                     
                           —
                        
                        
                           Körperschaftssteuergesetzi (Saksa seadus ettevõtte tulumaksu kohta, edaspidi „KStG”) § 8c lõikes 1a asuv saneerimisklausel sellise ettevõtja kahjumi majandusliku edasikandmise kohta, kelle on teine ettevõtja üle võtnud eesmärgiga see saneerida, ei ole valikuline. Tegemist ei ole riigiabiga ELTL artikli 107 lõike 1 tähenduses, kuna see säte ei näe ette erandit asjaomasest võrdlussüsteemist.
                        
                     
                           —
                        
                        
                           Teine väide: ELTL artikli 107 lõike 1 rikkumine — Ilmne hindamisviga meetme üldise laadi osas
                        
                     
                           —
                        
                        
                           Komisjon tegi hindamisel, kas KStG § 8c lõikes 1a asuva saneerimisklausli puhul on tegemist üldise meetmega, ilmse hindamisvea, kuna ta kohaldas sobimatut kontrollimeetodit ning ei kontrollinud, kas majandusliku koguhinnangu andmise raames põhineb saneerimisklausel horisontaalsetel andmetel, nii et need kehtivad Saksamaa Liitvabariigi territooriumil keskmiselt iga ettevõtja suhtes ning järelikult võib neid kvalifitseerida üldise meetmena.
                        
                     
                           —
                        
                        
                           Kolmas väide: ELTL artikli 107 lõike 1 rikkumine — Puudub valikulisus, kuna arvesse ei ole võetud seda, et kõnealune norm on põhjendatud Saksa maksusüsteemi laadi ja sisemise ülesehitusega
                        
                     
                           —
                        
                        
                           KStG § 8c lõikes 1a asuv saneerimisklausel ei ole valikuline ning ei kujuta endast seega riigiabi ELTL artikli 107 lõike 1 tähenduses, kuna see norm on põhjendatud Saksa maksusüsteemi laadi ja sisemise ülesehitusega.
                        
                     
         
               —
            
            
               Teise võimalusena esitatud nõude toetuseks toodud väide
               Rikutud on ELTL artikli 107 lõiget 3 koostoimes teatisega „Ajutine ühenduse riigiabi meetmete raamistik praeguses finants- ja majanduskriisis rahastamisele juurdepääsu toetamiseks”
               Komisjon kohaldas valesti ELTL artikli 107 lõiget 3 koostoimes teatisega„Ajutine ühenduse riigiabi meetmete raamistik praeguses finants- ja majanduskriisis rahastamisele juurdepääsu toetamiseks”, kuna ta pidas oma otsuse artiklis 2 nimetatud summat suuruses 500 000 eurot õiguspärase abi piiriks, mille ületamine toob kaasa abi täieliku tagasinõudmise, mitte aga lubatud abisummaks, mida ületav osa kuulub tagastamisele.